Afrikaans: Die artikel verskaf ’n oorsig van hoe die Suid-Afrikaanse regering die taxi her- kapitaliseringsbeleid gefasiliteer het met die oogmerk om die land se minibus taxibedryf te reguleer. Die doel van die artikel is om, tesame met ’n sogenaamde ‘beleidstappe’ benadering, te beklemtoon hoekom die regering spesifiek tydens 1998 en 2008 dit moeilik gevind het om die beleid te implementeer. Die minibus taxibedryf vervul sedert die sewentigerjare ’n belangrike rol as gevolg van ’n skuiwergat in die Padvervoerwet van 1977 wat versuim het om enigsins na taxi’s te verwys. Die taxibedryf word egter deur verskeie probleme in die gesig gestaar. Hierdie probleme sluit onder andere ’n hoë ongeluksyfer, onpadwaardige voertuie en geweld in. In ’n poging om hierdie probleme in die bedryf te hanteer, het die regering sowel die oorspronklike en hersiene weergawes van die herkapitaliseringsbeleid geformuleer.